b'\n_START_ARTICLE_\nJosip (pleme)\n_START_SECTION_\nEtimologija\n_START_PARAGRAPH_\nIme \xe2\x80\x9eJosip\xe2\x80\x9c izvedeno je iz hebrejskog glagola \xd7\x99\xd7\xa1\xd7\xa4 (jasaf), \xc5\xa1to zna\xc4\x8di \xe2\x80\x9edodati\xe2\x80\x9c, \xe2\x80\x9epribrojiti\xe2\x80\x9c, \xe2\x80\x9eponoviti\xe2\x80\x9c. Narodna etimologija, sadr\xc5\xbeana u biblijskoj Knjizi Postanka, poziva se na isti glagol, te navodi molitvu Rahele, Josipove majke, da joj Bog \xe2\x80\x9epridoda\xe2\x80\x9c jo\xc5\xa1 jednog sina._NEWLINE_Iz izvanbiblijskih izvora poznato je da je takav tip osobnoga imena obi\xc4\x8dno uklju\xc4\x8divao i dodatak u obliku sufiksa koji je sadr\xc5\xbeavao ime bo\xc5\xbeanstva. Ako je bila rije\xc4\x8d o Bogu Izraelaca, onda je taj sufiks bio -el ili -jah, -jahu. Ako je bilo neko drugo bo\xc5\xbeanstvo, onda se dodavalo i odgovaraju\xc4\x87e ime, primjerice -baal. Takav slu\xc4\x8daj pretpostavlja i tuma\xc4\x8denje imena Josip, premda se takav du\xc5\xbei oblik ne nalazi ni u jednoj starozavjetnoj tradiciji o Josipu.\n_START_SECTION_\nPovijest plemena\n_START_PARAGRAPH_\nJosip, sin Jakovljev, u biblijskim je izvje\xc5\xa1tajima predstavljen kao jedan od rodoza\xc4\x8detnika 12 izraelskih plemena, a ista predaja pamti i da je to pleme bilo podijeljeno. Vjerojatno je do toga do\xc5\xa1lo u trenutku kad je pleme Levi prestalo postojati kao pleme sa zasebnim teritorijem. Ova podjela Josipa iznjedrila je dva nova plemena: Efrajim i Mana\xc5\xa1e. Na taj je na\xc4\x8din, nenamjerno, o\xc4\x8duvan broj od dvanaest plemena._NEWLINE_Predaja o podjeli Josipova plemena prisutna je u vi\xc5\xa1e razli\xc4\x8ditih biblijskih predaja, a osobito je zna\xc4\x8dajan Mojsijev blagoslov, gdje on kroz podu\xc5\xbei tekst blagoslivlje Josipa i njegovo pleme, da bi na samom kraju nadodao: \xe2\x80\x9eTakva su mno\xc5\xa1tva Efrajimova, takve su tisu\xc4\x87e Mana\xc5\xa1eove.\xe2\x80\x9c\n_START_SECTION_\nNaziv \xe2\x80\x9eJosip\xe2\x80\x9c u kasnijem razdoblju\n_START_PARAGRAPH_\nIako je do podjele plemena o\xc4\x8dito do\xc5\xa1lo vrlo rano, ime se toga plemena jo\xc5\xa1 dugo zadr\xc5\xbealo, ne samo u pripovijestima o porijeklu plemena Efrajim i Mana\xc5\xa1e, nego i u drugim prilikama. Tako \xc4\x87e imenom Josip biti i dalje nazivano podru\xc4\x8dje \xc5\xa1to su ga zaposjeli Efrajim i Mana\xc5\xa1e. Zbog dominantne uloge \xc5\xa1to su je ta dva plemena imala i u kasnijoj povijesti Josip \xc4\x87e biti i sinonim za sjeverno kraljevstvo nakon podijele na Kraljevstvo Izrael i Kraljevstvo Judu.'